ઇ. ઝાલા અને કો. રાઠોડ અંદર ફળિયામાં ઢાળેલા ખાટલામાં બેઠા. છોકરી પાણી લેવા ગઈ. ઇ. ઝાલાની નજર ફરી પાછી સરપંચના ઘરમાં ફરવા લાગી. ખખડધજ સાઇકલ, એક રાજદૂત, ખૂણામાં બાંધેલી બે ભેંસો, બારણે ટીંગાડેલાં તોરણ, અને દીવાલ પર લટકાવેલી તલવારો, ભાલા અને લાઇનબંધ લગાડેલી તસવીરો. એમની નજર એક પછી એક તસવીર પર ફરવા લાગી. પહેલી તસવીરને હાર ચડાવેલો હતો. બીજી તસવીરને પણ હાર ચડાવેલો હતો. અને ત્રીજી તસવીર.... ત્રીજી તસવીર પર એમની નજર પડતાં જ જાણે વીજળીનો કરંટ લાગ્યો હોય એમ એક ઝાટકા સાથે એ ઊભા થઈ ગયા. એમને મેચિંગ મળી ગયું હતું.